Председник Републике Србије Александар Вучић честитао је Курбан-бајрам реису-л-улеми Исламске заједнице Србије господину Сеаду Насуфовићу и председнику Мешихата Исламске заједнице у Србији господину Мевлуду Дудићу, као и свим верницима исламске вероисповести. У честитки се каже:

„Вама, верским службеницима и верницима упућујем најискреније жеље да Курбан-бајрам проведете у сваком благостању, срећи и радости.

Желим да и овај велики празник буде истински подстицај да, јачајући највише вредности мира, слоге и разумевања, допринесемо заједничким настојањима свих грађана Републике Србије да наша земља буде још развијенија у свим областима.

У свим нашим државним органима имаћете, баш као и до сада, искреног, снажног и поузданог партнера у процесима унапређења наших пријатељских односа.

КУРБАН БАЈРАМ ШЕРИФ МУБАРЕК ОЛСУН!“

Београд,

8. јул 2022. године